text: Kreative Dage sætter besøgsrekord - igen
  26 oktober 2015 kl. 06.46
  Flere end 21.000 gæster besøgte Kreative Dage i Fredericia i denne weekend. Det er endnu engang rekord.
  21.044 besøgende havde ved lukketid søndag eftermiddag klokken 16 været igennem indgangen i MESSE C i Fredericia. Det er godt otte procent flere end sidste års besøgsrekord, fortæller Messechef Lars Søndergaard i en pressemeddelelse.
  - Det er en milepæl for os at runde 20.000 besøgende. At vi så oven i købet passerer 21.000 er bare skønt, siger en tilfreds messechef.
  Nordens største kreative messe løb af stablen fra fredag til søndag. En af udstillingens trækplastre var TV SYDs stand, hvor de besøgende blandt andet kunne høre mere om serien Den Store Strikkedyst - og møde deltagere, vært og dommere fra sæson 2.
  Også hos udstiller Claudia Bøje Hansen fra virksomheden Blomster Designeren var der smil:
  - Jeg har været på messen tidligere som gæst og vidste, at det var stort. Men jeg var ikke forberedt på den enorme interesse og efterspørgsel, vi har oplevet. Vi blev fuldstændig væltet - allerede fredag ved 13-tiden var de første ting udsolgt.
  Til næste år afholdes Kreative Dage den 28. - 30. oktober 2016.
  